CELEX: 32021D0826(01)
Language: mt
Date: 2021-08-04 00:00:00
Title: Deċiżjoni tal-Kummissjoni Tal-4 ta’ Awwissu 2021 li tistabbilixxi l-grupp ta’ esperti biex jagħti pariri tekniċi dwar il-produzzjoni organika (EGTOP) 2021/C 343/03

26.8.2021   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  C 343/15
               
            
         DEĊIŻJONI TAL-KUMMISSJONI
         Tal-4 ta’ Awwissu 2021
         li tistabbilixxi l-grupp ta’ esperti biex jagħti pariri tekniċi dwar il-produzzjoni organika (EGTOP)
         (2021/C 343/03)
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Billi:
         
                     (1)
                  
                  
                     Ir-Regolament (UE) 2018/848 tal-Parlament Ewropew u tal-Kunsill (1) jiddefinixxi l-objettivi u l-prinċipji applikabbli għall-produzzjoni organika u jistabbilixxi r-rekwiżiti bażiċi fir-rigward tal-produzzjoni, tat-tikkettar u tal-kontroll ta’ prodotti organiċi.
                  
               
                     (2)
                  
                  
                     Il-Kummissjoni teħtieġ parir tekniku biex tieħu deċiżjonijiet dwar l-awtorizzazzjoni ta’ prodotti, sustanzi u tekniki għall-użu fil-biedja organika u fl-ipproċessar organiku f’konformità mar-Regolament (UE) 2018/848. Il-Kummissjoni teħtieġ ukoll parir tekniku meta tikkunsidra l-iżvilupp jew it-titjib ta’ regoli oħra dwar il-produzzjoni organika u, b’mod aktar ġenerali, għal kwalunkwe kwistjoni teknika oħra dwar il-produzzjoni organika. Għal dan il-parir, jeħtieġ li l-Kummissjoni tappella għall-għarfien espert ta’ speċjalisti f’korp konsultattiv.
                  
               
                     (3)
                  
                  
                     Għaldaqstant jeħtieġ li jitwaqqaf grupp ta’ esperti fil-qasam tal-produzzjoni organika u li jiġu ddefiniti l-ħidmiet u l-istruttura tiegħu, f’konformità mad-Deċiżjoni tal-Kummissjoni C(2016) 3301 final (2).
                  
               
                     (4)
                  
                  
                     Jenħtieġ li l-grupp ikun jikkonsisti minn xjenzati b’għarfien espert dwar il-prodotti, is-sustanzi u t-tekniki rilevanti, u minn esperti b’kompetenzi relatati mal-produzzjoni organika, li jkunu kapaċi jagħtu pariri tekniċi indipendenti, eċċellenti u trasparenti lill-Kummissjoni.
                  
               
                     (5)
                  
                  
                     Id-Deċiżjoni tal-Kummissjoni 2009/427/KE (3) stabbiliet grupp ta’ esperti għall-finijiet tar-Regolament tal-Kunsill (KE) Nru 834/2007 (4). Dak il-grupp wassal opinjonijiet dwar xi kategoriji ta’ sustanzi u prodotti użati fil-produzzjoni organika. Id-deċiżjonijiet dwar l-awtorizzazzjoni ta’ dawk is-sustanzi ġew posposti diversi drabi minħabba n-nuqqas ta’ esperti disponibbli. Skont il-qafas legali l-ġdid tar-Regolament (UE) 2018/848, jeħtieġ li jiġu evalwati aktar kategoriji ta’ sustanzi bħas-sustanzi għat-tindif u għad-diżinfezzjoni u metodi u tekniki speċjalizzati u innovattivi fl-ipproċessar tal-ikel. Għalhekk, in-numru ta’ opinjonijiet mitluba żdied drastikament, filwaqt li l-esperti disponibbli li lesti jipparteċipaw mingħajr ħlas fil-grupp ta’ esperti biex jassistu lill-Kummissjoni, naqas.
                  
               
                     (6)
                  
                  
                     Jenħtieġ li l-grupp il-ġdid ta’ esperti jwassal lill-Kummissjoni l-opinjonijiet dwar dossiers tekniċi fir-rigward tal-awtorizzazzjoni tal-prodotti, tas-sustanzi u tat-tekniki għall-użu fil-biedja organika u fl-ipproċessar organiku u fir-rigward ta’ regoli oħra dwar il-produzzjoni organika u ta’ kwistjonijiet tekniċi oħra dwar il-produzzjoni organika. Dawk l-opinjonijiet huma essenzjali għall-iżvilupp u l-monitoraġġ tal-politika u l-leġiżlazzjoni tal-Unjoni dwar il-produzzjoni organika, partikolarment għall-adozzjoni ta’ atti ta’ implimentazzjoni mill-Kummissjoni, bħal dawk imsemmija fl-Artikoli 16(3), 17(3) u 24(9) tar-Regolament (UE) 2018/848. Mingħajr parir indipendenti mogħti minn esperti indipendenti, il-politika tal-Unjoni kkonċernata ma setgħetx tilħaq l-objettivi tagħha. Għalhekk, jenħtieġ li l-membri tal-grupp jirċievu gratifiki speċjali apparti mir-rimbors tal-ispejjeż, li jkunu proporzjonati għall-kompiti partikolari attribwiti lilhom u f’konformità ma’ standards internazzjonali.
                  
               
                     (7)
                  
                  
                     Il-punt (a) tal-Artikolu 6 tar-Regolament (UE) Nru 1306/2013 tal-Parlament Ewropew u tal-Kunsill (5) jipprevedi l-finanzjament tal-miżuri relatati mal-assistenza teknika u amministrattiva.
                  
               
                     (8)
                  
                  
                     Jenħtieġ li jiġu stabbiliti regoli dwar l-iżvelar tal-informazzjoni minn membri tal-grupp.
                  
               
                     (9)
                  
                  
                     Jenħtieġ li d-data personali tiġi pproċessata f’konformità mar-Regolament (UE) 2018/1725 tal-Parlament Ewropew u tal-Kunsill (6).
                  
               
                     (10)
                  
                  
                     Jenħtieġ li d-Deċiżjoni 2009/427/KE titħassar,
                  
               IDDEĊIDIET KIF ĠEJ:
         
            Artikolu 1
            Suġġett
            Jitwaqqaf il-grupp ta’ esperti biex jagħti pariri tekniċi dwar il-produzzjoni organika, (“il-grupp”).
         
         
            Artikolu 2
            Kompiti
            Il-kompiti tal-grupp għandhom ikunu:
            
                        (a)
                     
                     
                        li jassisti lill-Kummissjoni fl-evalwazzjoni ta’ kwistjonijiet tekniċi dwar il-produzzjoni organika, inkluż prodotti, sustanzi, metodi u tekniki li jistgħu jintużaw fil-produzzjoni organika, filwaqt li jitqiesu l-objettivi u l-prinċipji stabbiliti fir-Regolament (UE) 2018/848 u l-objettivi ta’ politika addizzjonali fir-rigward tal-produzzjoni organika;
                     
                  
                        (b)
                     
                     
                        li jassisti lill-Kummissjoni fit-titjib tar-regoli eżistenti u fl-iżvilupp ta’ regoli ġodda relatati mar-Regolament (UE) Nru 2018/848;
                     
                  
                        (c)
                     
                     
                        li jistimola skambju tal-esperjenza u ta’ prattiki tajbin fil-qasam tal-kwistjonijiet tekniċi dwar il-produzzjoni organika.
                     
                  
         
            Artikolu 3
            Konsultazzjoni
            
               1.   Il-Kummissjoni tista’ tikkonsulta lill-grupp dwar kwalunkwe kwistjoni relatata mal-produzzjoni organika.
            
            
               2.   Il-president tal-grupp jista’ jagħti parir lill-Kummissjoni biex tikkonsulta l-Grupp fuq xi kwistjoni speċifika.
            
         
         
            Artikolu 4
            Sħubija — Ħatra
            
               1.   Il-Grupp għandu jkun magħmul minn massimu ta’ 13-il membru.
            
            
               2.   Il-Membri għandhom ikunu individwi li jinħatru f’kapaċità’ personali u għandhom jaġixxu b’mod indipendenti u fl-interess tal-pubbliku.
            
            
               3.   Il-membri li ma jkunux għadhom jistgħu jikkontribwixxu b’mod effettiv għad-deliberazzjonijiet tal-grupp, li, fl-opinjoni tad-Direttorat Ġenerali tal-Kummissjoni għall-Agrikoltura u l-Iżvilupp Rurali (“DĠ AGRI”) ma jikkonformawx mal-kundizzjonijiet stabbiliti fl-Artikolu 339 tat-Trattat dwar il-Funzjonament tal-Unjoni Ewropea jew li jirriżenjaw, ma għandhomx jibqgħu jagħmlu parti mill-grupp u jistgħu jiġu sostitwiti għall-bqija tal-mandat tagħhom.
            
         
         
            Artikolu 5
            Il-proċess tal-għażla
            
               1.   L-għażla tal-membri tal-grupp għandha ssir permezz ta’ sejħa pubblika għall-applikazzjonijiet li għandha tiġi ppubblikata fir-Reġistru tal-gruppi ta’ esperti tal-Kummissjoni u ta’ entitajiet simili oħrajn (“ir-Reġistru tal-gruppi ta’ esperti”). Barra minn hekk, is-sejħa għall-applikazzjonijiet tista’ tiġi ppubblikata permezz ta’ mezzi oħra, inkluż fuq siti web apposta. Is-sejħa għall-applikazzjonijiet għandha tiddeskrivi b’mod ċar il-kriterji tal-għażla, inkluż l-għarfien espert meħtieġ fir-rigward tax-xogħol li għandu jitwettaq. L-iskadenza minima għall-applikazzjonijiet għandha tkun ta’ erba’ ġimgħat.
            
            
               2.   Il-kandidati li japplikaw biex jinħatru bħala membri tal-grupp għandhom jiżvelaw kull ċirkostanza li tista’ tagħti lok għal kunflitt ta’ interess. B’mod partikolari, il-Kummissjoni teżiġi li bħala parti mill-applikazzjoni tagħhom, dawk l-individwi jippreżentaw formola tad-dikjarazzjoni tal-interessi (“DOI”) ibbażata fuq il-formola standard tad-dikjarazzjoni tal-interessi tal-gruppi ta’ esperti (7), flimkien ma’ curriculum vitae (CV) aġġornat. Sabiex kandidat ikun eliġibbli biex jinħatar f’kapaċità personali, dan jintalab jissottometti formola DOI mimlija kif suppost. Il-valutazzjoni tal-kunflitt ta’ interess għandha ssir mill-Kummissjoni f’konformità mar-regoli orizzontali tal-Kummissjoni dwar il-gruppi ta’ esperti (“ir-regoli orizzontali”).
            
            
               3.   Il-membri tal-grupp għandhom jinħatru mid-Direttur Ġenerali tad-DĠ AGRI minn fost speċjalisti b’kompetenzi fl-oqsma msemmija fl-Artikoli 2 u 3(1) u li jkunu wieġbu għas-sejħa pubblika għall-applikazzjonijiet.
            
            
               4.   Il-kandidati idonei l-oħra li wieġbu għas-sejħa pubblika għall-applikazzjonijiet u li mhumiex maħtura bħala membri tal-grupp għandhom jiġu elenkati f’lista ta’ riżerva. Il-Kummisjoni għandha tistaqsi lill-applikanti għall-kunsens tagħhom qabel ma tinkludi l-ismijiet tagħhom fil-lista ta’ riżerva.
            
            
               5.   Il-membri tal-grupp għandhom jinħatru għal mandat ta’ erba’ snin li jista’ jiġġedded, u ma jistgħux iservu għal iktar minn tliet mandati wara xulxin. Huma għandhom jibqgħu fil-kariga sa tmiem il-mandat tagħhom jew sakemm jiġu sostitwiti f’konformità mal-Artikolu 4(3).
            
         
         
            Artikolu 6
            Il-President
            Id-DĠ AGRI għandu jaħtar il-president u ż-żewġ viċi-presidenti tal-grupp.
         
         
            Artikolu 7
            Operazzjoni
            
               1.   Il-grupp għandu jaġixxi fuq talba tad-DĠ AGRI.
            
            
               2.   Il-laqgħat tal-grupp għandhom, fil-prinċipju, isiru fil-bini tal-Kummissjoni jew mill-bogħod jekk iċ-ċirkostanzi jirrikjedu dan. Bi qbil mad-DĠ AGRI, il-grupp jista’, b’maġġoranza sempliċi tal-membri tiegħu, jiddeċiedi li l-proċedimenti tal-laqgħat individwali għandhom jiġu rreġistrati, f’konformità mar-regoli rilevanti dwar il-protezzjoni tad-data.
            
            
               3.   Id-DĠ AGRI għandu jipprovdi s-servizzi tas-segretarjat. Jistgħu jattendu l-laqgħat tal-grupp u tas-sottogruppi tiegħu uffiċjali tal-Kummissjoni minn dipartimenti oħrajn li jkollhom interess fil-proċedimenti.
            
            
               4.   Bi ftehim mad-DĠ AGRI, b’maġġoranza sempliċi tal-membri tiegħu, il-grupp jista’ jiddeċiedi li jiftaħ il-laqgħat tiegħu għall-pubbliku.
            
            
               5.   Il-minuti tad-diskussjoni ta’ kull punt fuq l-aġenda u tal-opinjonijiet mogħtija mill-grupp għandhom ikunu siewja u sħaħ. Il-minuti għandhom jitħejjew mis-segretarjat taħt ir-responsabbilità tal-president.
            
            
               6.   Fil-prinċipju, il-grupp għandu jadotta l-opinjonijiet, ir-rakkomandazzjonijiet jew ir-rapporti tiegħu b’kunsens. F’każ ta’ votazzjoni, ir-riżultat tal-vot għandu jiġi deċiż b’maġġoranza sempliċi tal-membri. Il-membri li jkunu vvutaw kontra għandhom id-dritt li jkollhom dokument li jiġbor fil-qosor ir-raġunijiet għall-pożizzjoni tagħhom mehmuż mal-opinjonijiet, ir-rakkomandazzjonijiet jew ir-rapporti.
            
         
         
            Artikolu 8
            Sottogruppi
            
               1.   Id-DĠ AGRI jista’ jistabbilixxi sottogruppi għall-iskop li jeżaminaw kwistjonijiet speċifiċi abbażi ta’ termini ta’ referenza ddefiniti minnu. Is-sottogruppi għandhom jaħdmu b’konformità mar-regoli orizzontali u għandhom jirrapportaw lura lill-grupp. Dawn għandhom jiġu xolti malli jintemm il-mandat tagħhom.
            
            
               2.   Id-DĠ AGRI għandu jagħżel il-membri tas-sottogruppi mill-membri tal-grupp jew mil-lista ta’ riżerva msemmija fl-Artikolu 5(4).
            
         
         
            Artikolu 9
            Esperti mistiedna
            Id-DĠ AGRI jista’ jistieden esperti b’kompetenza speċifika dwar suġġett fuq l-aġenda biex jieħdu sehem fil-ħidma tal-grupp jew tas-sottogruppi fuq bażi ad hoc.
         
         
            Artikolu 10
            Osservaturi
            
               1.   L-organizzazzjonijiet jistgħu jingħataw status ta’ osservatur, f’konformità mar-regoli orizzontali, bi stedina diretta.
            
            
               2.   L-organizzazzjonijiet maħtura bħala osservaturi għandhom jinnominaw lir-rappreżentanti tagħhom.
            
            
               3.   Il-President jista’ jippermetti lir-rappreżentanti tal-osservaturi jieħdu sehem fid-diskussjonijiet tal-grupp u jipprovdu għarfien espert. Madankollu, ma għandhomx ikollhom id-dritt tal-vot u ma għandhomx jieħdu sehem fit-tfassil ta’ rakkomandazzjonijiet jew ta’ pariri tal-grupp.
            
         
         
            Artikolu 11
            Regoli ta’ proċedura
            Fuq proposta mid-DĠ AGRI u bi qbil miegħu, il-grupp għandu jadotta r-regoli ta’ proċedura tiegħu b’maġġoranza sempliċi tal-membri tiegħu, abbażi tar-regoli standard ta’ proċedura għall-gruppi ta’ esperti, f’konformità mar-regoli orizzontali (8).
         
         
            Artikolu 12
            Segretezza professjonali u trattament ta’ informazzjoni kunfidenzjali
            Il-membri tal-grupp u r-rappreżentanti tagħhom, kif ukoll l-esperti u l-osservaturi mistiedna, huma soġġetti għall-obbligu tas-segretezza professjonali, li skont it-Trattati u r-regoli ta’ implimentazzjoni tagħhom, japplika għall-membri kollha tal-istituzzjonijiet u għall-persunal tagħhom, u huma soġġetti wkoll għar-regoli tal-Kummissjoni dwar is-sigurtà fir-rigward tal-protezzjoni tal-informazzjoni klassifikata tal-Unjoni, stabbiliti fid-Deċiżjonijiet tal-Kummissjoni (UE, Euratom) 2015/443 (9) u 2015/444 (10). F’każ li dawn l-obbligi ma jiġux rispettati, il-Kummissjoni tista’ tieħu l-miżuri kollha xierqa.
         
         
            Artikolu 13
            Trasparenza
            
               1.   Il-grupp u s-sottogruppi tiegħu għandhom jiġu reġistrati fir-Reġistru tal-gruppi ta’ esperti.
            
            
               2.   Rigward il-kompożizzjoni tal-grupp u tas-sottogruppi, għandha tiġi ppubblikata d-data li ġejja fir-Reġistru tal-gruppi ta’ esperti:
               
                           (a)
                        
                        
                           l-ismijiet tal-individwi li jinħatru f’kapaċità personali;
                        
                     
                           (b)
                        
                        
                           l-ismijiet tal-osservaturi.
                        
                     
            
               3.   Id-dokumenti rilevanti kollha, inkluż l-aġendi, il-minuti u s-sottomissjonijiet tal-parteċipanti, għandhom ikunu disponibbli jew fir-Reġistru tal-gruppi ta’ esperti jew permezz ta’ link mir-Reġistru għal sit web dedikat, fejn wieħed ikun jista’ jsib din l-informazzjoni. L-aċċess għal siti web iddedikati ma għandux ikun sottomess għal reġistrazzjoni tal-utent jew għal xi restrizzjoni oħra. B’mod partikolari, l-aġenda u dokumenti rilevanti oħra ta’ sfond, għandhom jiġu ppubblikati fiż-żmien propizju qabel il-laqgħa, u wara dan, il-minuti u l-opinjonijiet għandhom jiġu ppubblikati f’waqthom. Eċċezzjonijiet għall-pubblikazzjoni għandhom jiġu previsti biss fejn jitqies li l-iżvelar ta’ dokument idgħajjef il-ħarsien tal-interess pubbliku jew privat kif definit fl-Artikolu 4 tar-Regolament (KE) Nru 1049/2001 tal-Parlament Ewropew u tal-Kunsill (11).
            
         
         
            Artikolu 14
            Spejjeż tal-laqgħat
            L-ispejjeż tal-ivvjaġġar u tas-sussistenza mġarrba mill-membri tal-grupp u mill-esperti mistiedna bħala riżultat tal-parteċipazzjoni tagħhom fil-laqgħat tal-grupp jew tas-sottogruppi għandhom jiġu rimborżati mill-Kummissjoni f’konformità mad-dispożizzjonijiet fis-seħħ fi ħdan il-Kummissjoni, fil-limiti tal-approprjazzjonijiet disponibbli allokati skont il-proċedura annwali għall-allokazzjoni tar-riżorsi.
         
         
            Artikolu 15
            Kumpensi speċjali
            Il-membri tal-grupp kif ukoll l-esperti mistiedna huma intitolati għal gratifiki speċjali għall-ħidma preparatorja u/jew il-parteċipazzjoni tagħhom fl-attivitajiet tal-grupp u f’laqgħat relatati, kif stabbilit fl-Anness.
         
         
            Artikolu 16
            Tħassir
            Id-Deċiżjoni 2009/427/KE titħassar.
            Ir-referenzi għad-Deċiżjoni mħassra għandhom jiġu mifhuma bħala referenzi għal din id-Deċiżjoni.
         
         
            Magħmul fi Brussell, l-4 ta’ Awwissu 2021.
            
               
                  Għall-Kummissjoni
               
               
                  JanuszWOJCIECHOWSKI
               
                  Membru tal-Kummissjoni
               
            
         
         
            (1)  Ir-Regolament (UE) 2018/848 tal-Parlament Ewropew u tal-Kunsill tat-30 ta’ Mejju 2018 dwar il-produzzjoni organika u t-tikkettar ta’ prodotti organiċi u li jħassar ir-Regolament tal-Kunsill (KE) Nru 834/2007 (ĠU L 150, 14.6.2018, p. 1).
         
            (2)  Id-Deċiżjoni tal-Kummissjoni C(2016) 3301 final tat-30 ta’ Mejju 2016 li tistabbilixxi regoli orizzontali dwar il-ħolqien u l-funzjonament tal-gruppi ta’ esperti tal-Kummissjoni.
         
            (3)  Id-Deċiżjoni tal-Kummissjoni 2009/427/KE tat-3 ta’ Ġunju 2009 li tistabbilixxi l-grupp ta’ esperti biex jagħti pariri tekniċi dwar il-produzzjoni organika (ĠU L 139, 5.6.2009, p. 29).
         
            (4)  Ir-Regolament tal-Kunsill (KE) Nru 834/2007 tat-28 ta’ Ġunju 2007 dwar il-produzzjoni organika u t-tikkettar ta’ prodotti organiċi u li jħassar ir-Regolament (KEE) Nru 2092/91 (ĠU L 189, 20.7.2007, p. 1).
         
            (5)  Ir-Regolament (UE) Nru 1306/2013 tal-Parlament Ewropew u tal-Kunsill tas-17 ta’ Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008 (ĠU L 347, 20.12.2013, p. 549).
         
            (6)  Ir-Regolament (UE) 2018/1725 tal-Parlament Ewropew u tal-Kunsill tat-23 ta’ Ottubru 2018 dwar il-protezzjoni ta’ persuni fiżiċi fir-rigward tal-ipproċessar ta’ data personali mill-istituzzjonijiet, mill-korpi, mill-uffiċċji u mill-aġenziji tal-Unjoni u dwar il-moviment liberu ta’ tali data, u li jħassar ir-Regolament (KE) Nru 45/2001 u d-Deċiżjoni Nru 1247/2002/KE (ĠU L 295, 21.11.2018, p. 39).
         
            (7)  Ara l-Artikolu 11 tar-regoli orizzontali u l-Anness 4 tagħhom.
         
            (8)  Ara l-Artikolu 17 tar-regoli orizzontali.
         
            (9)  Id-Deċiżjoni tal-Kummissjoni (UE, Euratom) 2015/443 tat-13 ta’ Marzu 2015 dwar is-Sigurtà fil-Kummissjoni (ĠU L 72, 17.3.2015, p. 41).
         
            (10)  Id-Deċiżjoni tal-Kummissjoni (UE, Euratom) 2015/444 tat-13 ta’ Marzu 2015 dwar ir-regoli tas-Sigurtà għall-protezzjoni ta’ informazzjoni klassifikata tal-UE (ĠU L 72, 17.3.2015, p. 53).
         
            (11)  Ir-Regolament (KE) Nru 1049/2001 tal-Parlament Ewropew u tal-Kunsill tat-30 ta’ Mejju 2001 dwar l-aċċess pubbliku għad-dokumenti tal-Parlament Ewropew, tal-Kunsill u tal-Kummissjoni (ĠU L 145, 31.5.2001, p. 43). Dawn l-eċċezzjonijiet huma maħsuba biex jipproteġu s-sigurtà pubblika, l-affarijiet militari, ir-relazzjonijiet internazzjonali, il-politika finanzjarja, monetarja jew ekonomika, il-privatezza u l-integrità tal-individwu, l-interessi kummerċjali, il-proċeduri tal-qorti u l-pariri legali, l-ispezzjonijiet/l-investigazzjonijiet/l-awditi u l-proċess tat-teħid tad-deċiżjonijiet tal-istituzzjoni.
      
      
         
            ANNESS
            Gratifiki speċjali
            
               (1)   
               Il-membri tal-grupp jew ta’ sottogrupp u l-esperti mistiedna għandhom ikunu intitolati għal gratifika speċjali, bħala kumpens talli jipparteċipaw, personalment jew mill-bogħod, fil-laqgħat tal-grupp jew tas-sottogrupp. Il-gratifika speċjali għandha titħallas fil-forma ta’ kost ta’ unità ta’ kuljum għal kull jum sħiħ ta’ xogħol kif speċifikat fit-tabella ta’ hawn taħt. Il-gratifika totali għandha tiġi kkalkulata u ttondjata ’l fuq favur l-ammont li jikkorrispondi mal-eqreb nofs jum ta’ xogħol.
               
                           Laqgħat tal-grupp / Laqgħat tas-Sottogrupp
                        
                        
                           EUR għal kull jum sħiħ  (1)
                           
                        
                     
                           President
                        
                        
                           450
                        
                     
                           Viċi President/rapporteur
                        
                        
                           450
                        
                     
                           Membri
                        
                        
                           300
                        
                     
                           Espert mistieden
                        
                        
                           300
                        
                     
            
               (2)   
               
                  Il-membri tal-grupp jew ta’ sottogrupp għandhom ikunu intitolati għal gratifika speċjali meta jagħmlu x-xogħol ta’ rapporteur bħala kumpens għall-ħidma mwettqa f’attivitajiet bħalma huma t-tħejjija u l-finalizzazzjoni tal-kontribut għar-rapport tal-grupp jew tas-sottogrupp li huma jwettqu barra l-ħin tal-laqgħa. Il-gratifika speċjali għandha titħallas bis-somma ta’ EUR 450 fil-forma ta’ kost ta’ unità ta’ kuljum għal kull jum sħiħ ta’ xogħol.
               
            
            
               (3)   
               
                  Il-membri tal-grupp jew ta’ sottogrupp u l-esperti mistiedna huma intitolati għal gratifika speċjali biex jaġixxu bħala rapporteur biex jipprovdu rapporti xjentifiċi (sommarji, mistoqsijiet u informazzjoni ta’ sfond) fit-tħejjija tal-laqgħat tal-grupp jew tas-sottogrupp, jew biex jiktbu r-rapport tal-laqgħat tal-grupp jew tas-sottogrupp wara l-laqgħat.
               
            
            
               (4)   
               Il-president huwa intitolat għal gratifika speċjali għas-sorveljanza xjentifika u għall-organizzazzjoni tal-ħidma li l-grupp iwettaq barra l-ħin tal-laqgħat tal-grupp.
               Meta l-Kummissjoni titlob ħidma preparatorja li tikkonsisti partikolarment fit-tfassil tar-rapporti jew tal-opinjonijiet tal-grupp jew tas-sottogrupp u f’analiżijiet li jissostanzjaw il-valutazzjoni tal-impatt jew is-superviżjoni xjentifika, hija tispeċifika l-kompiti li jridu jsiru u ż-żmien li fih għandhom jitwettqu. Il-kalkolu tal-għadd ta’ jiem ta’ xogħol jiddependi partikolarment mill-ammont ta’ xogħol relatat mal-kumplessità tal-kwistjoni, mit-tul ta’ żmien meħtieġ biex jitlestew il-kompiti minħabba l-ammont u mill-aċċessibilità tad-data u tal-letteratura xjentifika u l-informazzjoni li trid tinġabar u tkun ipproċessata. Għalhekk, l-għadd indikattiv ta’ jiem ta’ xogħol mogħti hawn taħt jista’ jkun hemm deroga minnu biss f’każijiet eċċezzjonali u li jkunu sostanzjati tajjeb:
               
                           L-għadd indikattiv ta’ ġranet ta’ xogħol
                        
                        
                           It-tip ta’ kompiti mitluba
                        
                     
                           1 – 10 ijiem
                        
                        
                           Ix-xogħol ta’ tħejjija (ir-rapporti xjentifiċi, ir-riċerka, l-analiżijiet li jissostanzjaw il-valutazzjoni tal-impatt)
                        
                     
                           4 – 6 ijiem
                        
                        
                           Ir-rapport li jsegwi l-laqgħa tal-grupp jew tas-sottogrupp, l-opinjoni tal-EGTOP
                        
                     
                           10 – 30 jum
                        
                        
                           Is-sorveljanza xjentifika u l-organizzazzjoni tal-ħidma tal-grupp imwettqa barra l-ħin tal-laqgħat tal-grupp, partikolarment biex jingħataw pariri lill-Kummissjoni dwar l-ippjanar xjentifiku ġenerali, dwar il-mobilizzazzjoni ta’ esperti esterni, dwar id-definizzjoni ta’ termini ta’ referenza għar-rapporti xjentifiċi kif ukoll dwar il-laqgħat tal-grupp u tas-sottogrupp u biex jiġi żgurat li d-data eżistenti u r-riċerka xjentifika huma disponibbli għat-tħejjija u għall-koordinazzjoni tat-twaqqif u tal-laqgħat tas-sottogruppi, biex ikun hemm koordinazzjoni ma’ korpi konsultattivi u ma’ partijiet interessati oħra u mas-servizzi tal-Kummissjoni (kemm mad-Direttorat Ġenerali għall-Agrikoltura u l-Iżvilupp Rurali kif ukoll mad-Direttorati Ġenerali l-oħra u maċ-Ċentru Konġunt tar-Riċerka)
                        
                     Esperti li jaġixxu bħala rapporteur biex jipprovdu rapporti xejntifiċi bi tħejjija għal-laqgħat tal-grupp jew tas-sottogrupp, jew biex jiktbu r-rapport tal-laqgħat tal-grupp jew tas-sottogrupp wara l-laqgħat, u l-president għas-sorveljanza xjentifika u għall-organizzazzjoni tal-ħidma tal-grupp barra l-ħin tal-laqgħat tal-grupp, għandhom jitħallsu l-ammont ta’ EUR 450 fil-forma ta’ kost ta’ unità ta’ kuljum għal kull jum sħiħ ta’ xogħol.
            
            
               (1)  Jekk il-parteċipazzjoni sseħħ filgħodu biss jew waranofsinhar biss, il-gratifika għandha tkun ta’ 50 % tal-gratifika ta’ jum sħiħ.